เชื่อปัญหาไซปรัสไม่จุดชนวนวิกฤตหนี้ยูโร
ศูนย์วิจัยกสิกรไทย จับตาวิกฤตเงินฝากไซปรัส เชื่อ แม้กระเทือนยูโรโซน แต่ยังไม่น่าจะจุดชนวนวิกฤตหนี้รอบใหม่
19 มี.ค. 2556

ศูนย์วิจัยกสิกรไทย จับตาวิกฤตเงินฝากไซปรัส เชื่อ แม้กระเทือนยูโรโซน แต่ยังไม่น่าจะจุดชนวนวิกฤตหนี้รอบใหม่ 
ศูนย์วิจัยกสิกรไทย รายงานว่า ไซปรัสเป็นสมาชิกยูโรโซนลำดับที่ 5 ที่ขอรับความช่วยเหลือทางการเงินจากสหภาพยุโรป ซึ่งวงเงินช่วยเหลือที่ได้รับการอนุมัติแล้ว ขณะนี้ที่ 1 หมื่นล้านยูโร เป็นวงเงินที่น้อยกว่าตัวเลขคาดการณ์ของหลายฝ่ายในช่วงก่อนหน้านี้ โดยสาเหตุหลักน่าจะมาจากเงื่อนไขที่ไซปรัสต้องแลกในรอบนี้ คือ ต้องมีการเก็บภาษีผู้ฝากเงินบางส่วน ซึ่งเป็นหนึ่งในเงื่อนไขที่เพิ่มเติมเข้ามา เพื่อให้รัฐบาลไซปรัสมีรายได้จากส่วนนี้เป็นจำนวน 5,800 ล้านยูโรเพื่อนำไปแก้ไขปัญหาธนาคาร โดยทันทีที่มีการเปิดเผยแนวทางการเก็บภาษีเงินฝากนี้ ความโกลาหลที่ขึ้นในไซปรัส ก็กลายเป็นตัวจุดชนวนความกังวลต่อวิกฤตหนี้ยูโรโซนขึ้นอีกครั้ง  โดยขณะนี้ กำลังรอการอนุมัติจากรัฐสภาไซปรัส 
วิกฤตของไซปรัสก็ปะทุขึ้น เพราะเงื่อนไขการเรียกเก็บภาษีบัญชีเงินฝาก ที่เดิมทีน่าจะมีเป้าหมายให้รัฐบาลไซปรัสระดมเงินได้มากขึ้นเพื่อลดขนาดของวงเงินช่วยเหลือจากต่างประเทศ ซึ่งเป็นแนวทางที่หวังว่าจะเอากลับมาช่วยเพิ่มทุนให้ภาคธนาคาร ซึ่งจะเป็นประโยชน์ต่อผู้ฝากเงิน ทว่ากลับเป็นตัวเร่งภาวะล้มละลายของประเทศ เพราะปัญหาไม่ได้จำกัดวงอยู่เพียงแค่ไซปรัส แต่กลับจุดชนวนความกังวลว่า เงื่อนไขนี้จะถูกนำมาบังคับใช้กับประเทศที่ขอรับความช่วยเหลือรายอื่นหรือไม่ หากรัฐบาลของประเทศเหล่านั้น ยังไม่สามารถปฏิรูปเศรษฐกิจ-การคลัง เพื่อสร้างแนวทางที่สมดุลให้กับฐานะการคลัง 
ศูนย์วิจัยกสิกรไทย มองว่า ไม่ว่าข้อสรุปสำหรับอัตราการเก็บภาษีเงินฝากของไซปรัสจะออกมาในรูปของการเว้นการเก็บภาษี หรือเก็บในอัตราที่น้อยลงสำหรับผู้ฝากเงินรายเล็กต่ำกว่า 1 แสนยูโรใน ก็อาจจะให้ผลที่ไม่แตกต่างกัน แต่สิ่งที่จะเกิดขึ้นตามมา คือ ผลกระทบต่อความเชื่อมั่นที่มีต่อระบบยูโรโซน และภาคธนาคารของสมาชิกยูโรโซนหลายๆ ประเทศ ที่อยู่ในภาวะที่ค่อนข้างเปราะบางและอ่อนไหวต่อวิกฤตความไม่เชื่อมั่นอยู่ก่อนแล้ว สะท้อนให้เห็นว่า ผู้กำหนดเงื่อนไขของมาตรการรับความช่วยเหลือของไซปรัส ประเมินการตอบสนองของประชาชนและตลาดการเงินในระดับที่ต่ำเกินไป
"แต่รัฐบาลไซปรัสเองก็ยังพอมีเวลาในการหาข้อสรุปที่น่าจะทำให้ผลกระทบไม่ลุกลามออกไป และด้วยเครื่องมือของยูโรโซนที่มีอยู่ ศูนย์วิจัยกสิกรไทย ประเมินว่า แม้ผลกระทบจากวิกฤตเงินฝากในไซปรัสอาจเลี่ยงได้ยาก แต่สถานการณ์เลวร้ายรุนแรงของวิกฤตหนี้ยูโรโซน ก็ยังไม่น่าจะถูกจุดชนวนขึ้นในครั้งนี้เช่นกัน และไม่น่าจะกระทบเศรษฐกิจไทย เพราะด้วยแรงขับเคลื่อนเศรษฐกิจจากในประเทศ น่าจะทำให้เศรษฐกิจไทยปีนี้ขยายตัวได้ในกรอบ 4.3-5.3%" ศูนย์วิจัยกสิกรไทย ระบุ